2 vermiste SA’ners in Viëtnam se organe dalk geoes | Netwerk24
Deur Kaveel Singh, News24 19 Augustus 2019 08:33
Die twee vermiste Suid-Afrikaners in Viëtnam pas by ’n patroon wat hulle moontlik slagoffers gemaak het van mense wat organe oes, sê Imtiaz Sooliman, stigter van die Gift of the Givers.
“Van alles wat ons gesien het in hierdie twee gevalle, lyk dit nie na enigiets anders nie. Ons hoop daar is nog ’n kans om hulle te red,” sê Sooliman.
Hy praat van John Bothma en Mushfiq Daniels wat in dieselfde stad in Viëtnam gewoon en as Engels-onderwysers gewerk het. ’n Amerikaanse vrou het met albei van hulle vriende gemaak en hulle het daarna verdwyn.
“Daar was ook ’n groep wat vroeër die jaar gevang is dat hulle organe oes. My navorsing het getoon dit kan ’n opsie wees.”
Hy sê albei mans het sterk familiebande gehad en was nie ryk genoeg om vir ’n losprys gevang te word nie.
Mushfiq Daniels. Foto: Facebook
Bothma is die laaste keer in Ho Tsji Minhstad gesien op 18 Mei en Daniels se familie het laas op 3 Julie van hom gehoor.
“Een van die families is reeds in Viëtnam om inligting te kry en die Amerikaanse vrou in albei gevalle is baie suspisieus."
Die vrou het met albei mans vriende gemaak en het hulle finansiële hulp aangebied.
“Onderwysers in Viëtnam word nie goed betaal nie.”
Sooliman sê Daniels was ontsteld die dag voordat hy verdwyn het.
“Ons sal ons bes doen om die families te help en uit te vind presies wat aangaan,” sê hy.
Die Gift of the Givers staan dikwels mense by wat familielede in nood in die buiteland het.
Meer oor: Gift Of The Givers | Mushfiq Daniels | John Bothma | Vietnam | Vermis